આ દેશમાં ઇલેકટ્રોનીક ઉદ્યોગની શી સ્થિતિ છે? ભારતમાં હજુ એમ જ માનવામાં આવે છે કે આ એક સ્વચ્છ એટલે કે પ્રદુષણ વગરનો અને જોખમ વગરનો ઉદ્યોગ છે. ભારત સરકાર અને બધા રાજયો આ ઉદ્યોગને વિકસાવવા પ્રયાસો કરી રહ્યા છે. ૧૯૬૬માં ભારત સરકારે ઇલેકટ્રોનીકસ ઉદ્યોગના વિકાસની સંભાવના તપાસવા હોમી ભાભાના વડપણ હેઠળ સમિતિ બનાવેલી. ૧૯૭૦માં એ માટે ભારત સરકારે જુદો વિભાગ ઉભો કર્યો અને ૧૯૭૧માં ઇકેલટ્રોનીકસ કમિશન બનાવ્યું. હાલની સરકાર આ ઉદ્યોગના વિકાસ માટે ઘણું પ્રોત્સાહન આપે છે. ૨૦૨૦ સુધીમાં ભારત ઇલેકટ્રોનીકસ ઉદ્યોગનું મોટું કેન્દ્ર હશે. ભારત સરકારે ૨૦૧૭—૧૮ના નાણાંકીય વર્ષ દરમિયાન આ ઉદ્યોગને ઉત્તેજન આપવા ૧૧૪ મિલ્યન ડોલરની જોગવાઇ કરી છે તે મુજબ મોડીફાઇડ ઇન્સેન્ટીવ સ્પેશિયલ પેકેજ સ્કીમ (એમ—સીપ્સ) અને ઇલેકટ્રોનીકસ ડેવલપમેન્ટ ફ્ન્ડ (ઇડીએફ)બનાવવામાં આવ્યા છે. તે કારણે ઇલેકટ્રોનીકસ ચીજોની આયાત ઘટશે તેવી ધારણા છે. સ્માર્ટ કાર્ડ, ક્ન્ઝયુમર એપ્લાયન્સ, ઇન્ટરનેટ પ્રોડકટ્‌સ જેવી ૧૫ ચીજો એમ—સીપ્સ સ્કીમ હેઠળ આવે છે. ઇડીએફ આ ક્ષેત્રે સંશોધન અને વિકાસ માટે આપવામાં આવે છે. ભારત સરકારે મેક ઇન ઇન્ડિયા કાર્યક્રમ હેઠળ ઉદ્યોગોને પ્રોત્સાહન આપ્યું છે તે કારણે પણ ઇલેક્ટ્રોનીક ઉત્પાદન વધી રહ્યું છે. ૨૦૨૦ સુધીમાં આયાતો ઘટાડવાની ભારત સરકારની નીતિ હોવાથી ભારત ઝડપથી ઇલેક્ટ્રોનીક ઉત્પાદનનું કેન્દ્ર બની રહ્યું છે.